**ΦΥΛΛΟ ΟΔΗΓΙΩΝ ΧΡΗΣΗΣ**

**Φύλλο οδηγιών χρήσης: Πληροφορίες για τον χρήστη**

**Digazor 50 mg powder for solution for infusion**

**Τιγεκυκλίνη**

**Διαβάστε προσεκτικά ολόκληρο το φύλλο οδηγιών χρήσης προτού αρχίσετε να χρησιμοποιείτε αυτό το φάρμακο, διότι περιλαμβάνει σημαντικές πληροφορίες για σας**

* Φυλάξτε αυτό το φύλλο οδηγιών χρήσης. Ίσως χρειαστεί να το διαβάσετε ξανά.
* Εάν έχετε περαιτέρω απορίες, ρωτήστε τον γιατρό, ή τον νοσοκόμο σας.
* Εάν παρατηρήσετε κάποια ανεπιθύμητη ενέργεια, ενημερώστε τον γιατρό, ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών. Βλέπε παράγραφο 4.

Τι περιέχει το παρόν φύλλο οδηγιών

1. Τι είναι το Digazor και ποιά είναι η χρήση του

2. Τι πρέπει να γνωρίζετε πριν σας χορηγηθεί το Digazor

3. Πώς χορηγείται το Digazor

4. Πιθανές ανεπιθύμητες ενέργειες

5. Πώς να φυλάσσετε το Digazor

6. Περιεχόμενο της συσκευασίας και λοιπές πληροφορίες

1. **Τι είναι το Digazor και ποια είναι η χρήση του**

Το Digazor είναι ένα αντιβιοτικό της ομάδας των γλυκυλκυκλινών το οποίο δρα σταματώντας την ανάπτυξη των βακτηρίων που προκαλούν λοιμώξεις.

Ο γιατρός σας έχει συνταγογραφήσει το Digazor επειδή εσείς ή το παιδί σας, τουλάχιστον 8 ετών, έχετε ένα από τα ακόλουθα είδη σοβαρών λοιμώξεων:

* Επιπλεγμένη λοίμωξη του δέρματος και των μαλακών μορίων (ο ιστός κάτω από το δέρμα), εξαιρουμένων των λοιμώξεων διαβητικού ποδός.
* Επιπλεγμένη λοίμωξη στην κοιλιά

Το Digazor πρέπει να χρησιμοποιείται μόνο όταν ο γιατρός σας πιστεύει ότι τα άλλα εναλλακτικά αντιβιοτικά δεν είναι κατάλληλα.

**2. Τι πρέπει να γνωρίζετε πριν σας χορηγηθεί το Digazor**

**Μην χρησιμοποιήσετε το Digazor**

* Σε περίπτωση αλλεργίας στην τιγεκυκλίνη, ή σε οποιοδήποτε άλλο συστατικό αυτού του φαρμάκου (αναφέρονται στην παράγραφο. 6). Εάν είστε αλλεργικός στην ομάδα αντιβιοτικών της τετρακυκλίνης (π.χ. μινοκυκλίνη, δοξυκυκλίνη, κ.λ.π.), μπορεί να είστε αλλεργικός στην τιγεκυκλίνη.

**Προειδοποιήσεις και προφυλάξεις**

**Απευθυνθείτε στον γιατρό ή τον νοσοκόμο σας προτού σας χορηγηθεί το Digazor:**

* Αν έχετε πτωχή ή αργή επούλωση τραύματος.
* Εάν υποφέρετε από διάρροια πριν σας δοθεί το Digazor. Εάν αναπτύξετε διάρροια κατά τη διάρκεια ή μετά τη θεραπεία σας, αναφέρετε το γεγονός στο γιατρό σας αμέσως. Μην πάρετε οποιοδήποτε φάρμακο για τη διάρροια χωρίς να έχετε προηγουμένως συνεννοηθεί με το γιατρό σας.
* Εάν έχετε ή είχατε παλαιότερα οποιεσδήποτε ανεπιθύμητες ενέργειες από αντιβιοτικά που ανήκουν στην ομάδα των τετρακυκλινών (π.χ. ευαισθητοποίηση του δέρματος στο φως του ηλίου, χρώση των αναπτυσσόμενων δοντιών, φλεγμονή του παγκρέατος και αλλαγές συγκεκριμένων εργαστηριακών τιμών που έχουν ως σκοπό να μετρήσουν πόσο καλά πήζει το αίμα σας).
* Εάν έχετε ή είχατε παλαιότερα ηπατικά προβλήματα. Ανάλογα με την κατάσταση του ήπατός σας, ο γιατρός σας μπορεί να μειώσει τη δόση προκειμένου να αποφύγει ενδεχόμενες ανεπιθύμητες ενέργειες.
* Εάν έχετε απόφραξη των χοληφόρων οδών (χολόσταση).

**Κατά την διάρκεια της θεραπείας με Digazor:**

* Ενημερώστε αμέσως το γιατρό σας αν παρουσιάσετε συμπτώματα αλλεργικής αντίδρασης.
* Ενημερώστε αμέσως το γιατρό σας αν παρουσιάσετε σοβαρό κοιλιακό πόνο, ναυτία και έμετο. Αυτά μπορεί να είναι συμπτώματα οξείας παγκρεατίτιδας (Φλεγμονή του παγκρέατος η οποία μπορεί να οδηγήσει σε σοβαρό κοιλιακό πόνο, ναυτία και έμετο).
* Σε ορισμένες σοβαρές λοιμώξεις, ο γιατρός σας μπορεί να εξετάσει το ενδεχόμενο χρήσης του Digazor σε συνδυασμό με άλλα αντιβιοτικά.
* Ο γιατρός σας θα σας παρακολουθήσει από κοντά για την εμφάνιση οποιωνδήποτε άλλων βακτηριακών λοιμώξεων. Εάν αναπτύξετε και άλλη βακτηριακή λοίμωξη, ο γιατρός σας ενδέχεται να συνταγογραφήσει ένα διαφορετικό αντιβιοτικό, ειδικά για το είδος της παρούσας λοίμωξης.
* Παρόλο που τα αντιβιοτικά, συμπεριλαμβανομένου του Digazor, καταπολεμούν ορισμένα βακτήρια, άλλα βακτήρια και μύκητες μπορεί να συνεχίσουν να αναπτύσσονται. Αυτό ονομάζεται υπερανάπτυξη. Ο γιατρός σας θα σας παρακολουθεί στενά για ενδεχόμενες λοιμώξεις και θα σας δώσει την κατάλληλη αγωγή αν είναι απαραίτητο..

**Παιδιά και έφηβοι**

Το Digazor δεν πρέπει να χρησιμοποιείται σε παιδιά ηλικίας μικρότερης των 8 ετών, λόγω έλλειψης δεδομένων ασφάλειας και αποτελεσματικότητας για αυτήν την ηλικιακή ομάδα και γιατί μπορεί να προκαλέσει μόνιμες οδοντικές βλάβες, όπως δυσχρωματισμό των αναπτυσσόμενων δοντιών.

 **Άλλα φάρμακα και το Digazor**

Ενημερώστε τον γιατρό σας εάν παίρνετε, έχετε πρόσφατα πάρει ή μπορεί να πάρετε άλλα φάρμακα.

Το Digazor μπορεί να επηρεάσει το αποτέλεσμα συγκεκριμένων ελέγχων που μετρούν πόσο καλά πήζει το αίμα σας. Είναι σημαντικό να ενημερώσετε το γιατρό σας εάν παίρνετε φάρμακα για την αποτροπή υπερβολικής πήξης του αίματος. Σε τέτοια περίπτωση, ο γιατρός σας θα σας παρακολουθεί στενά.

**Κύηση και θηλασμός**

Το Digazor ίσως να προκαλεί εμβρυϊκή βλάβη. Εάν είστε έγκυος, ή θηλάζετε, νομίζετε ότι μπορεί να είστε έγκυος ή σχεδιάζετε να αποκτήσετε παιδί, ζητήστε τη συμβουλή του γιατρού σας πριν πάρετε το Digazor.

Δεν είναι γνωστό εάν το Digazor περνά στο μητρικό γάλα στους ανθρώπους. Συμβουλευθείτε το γιατρό σας πριν θηλάσετε το μωρό σας.

**Οδήγηση και χειρισμός μηχανών**

Το Digazor μπορεί να προκαλέσει ανεπιθύμητες ενέργειες όπως ζάλη. Το γεγονός αυτό μπορεί να επηρεάσει την ικανότητά σας να οδηγείτε ή να χειρίζεστε μηχανές.

**Το Digazor περιέχει νάτριο**

Αυτό το φαρμακευτικό προϊόν περιέχει νάτριο λιγότερο από 1 mmol ανά δόση, δηλαδή θεωρείται ουσιαστικά ‘*χωρίς νάτριο’.*

**3. Πως χορηγείται το Digazor**

Το Digazor θα σας χορηγηθεί από ένα γιατρό ή ένα νοσοκόμο.

Η συνιστώμενη δόση είναι 100 mg χορηγούμενα αρχικά, ακολουθούμενα από 50 mg κάθε 12 ώρες. Η δόση αυτή χορηγείται ενδοφλέβια (απευθείας στη ροή του αίματός σας) για μια περίοδο 30 έως 60 λεπτών.

Η συνιστώμενη δόση σε παιδιά ηλικίας 8 έως <12 ετών είναι 1,2 mg/kg, χορηγούμενα ενδοφλεβίως κάθε 12 ώρες, έως και μέγιστη δόση 50 mg κάθε 12 ώρες.

Η συνιστώμενη δόση σε εφήβους ηλικίας 12 έως <18 ετών είναι 50 mg χορηγούμενα κάθε 12 ώρες.

Μια περίοδος θεραπείας συνήθως διαρκεί για 5 έως 14 ημέρες. Ο γιατρός σας θα αποφασίσει για τη διάρκεια της θεραπείας σας.

**Εάν πάρετε μεγαλύτερη δόση Digazor από την κανονική**

Εάν ανησυχείτε ότι μπορεί να σας δόθηκε πάρα πολύ Digazor, μιλήστε με το γιατρό σας ή τον νοσοκόμο αμέσως.

**Εάν παραλείψετε μια δόση του Digazor**

Εάν ανησυχείτε ότι μπορεί να έχετε παραλείψει μια δόση, μιλήστε με το γιατρό σας ή τον νοσοκόμο αμέσως.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες αν και δεν παρουσιάζονται σε όλους τους ανθρώπους.

Η ψευδομεμβρανώδης κολίτιδα μπορεί να εμφανισθεί με τα περισσότερα αντιβιοτικά συμπεριλαμβανομένου του Digazor. Αυτή αποτελείται από σοβαρή, επίμονη ή αιματηρή διάρροια σχετιζόμενη με κοιλιακό πόνο ή πυρετό, το οποίο μπορεί να είναι σύμπτωμα σοβαρής φλεγμονής του εντέρου, η οποία μπορεί να εμφανισθεί κατά τη διάρκεια ή μετά τη θεραπεία σας.

**Πολύ συχνές ανεπιθύμητες ενέργειες είναι (μπορεί να επηρεάσουν περισσότερο από 1 στους 10 ανθρώπους)**:

* Ναυτία, έμετος, διάρροια.

**Συχνές ανεπιθύμητες ενέργειες είναι (μπορεί να επηρεάσουν έως 1 στους 10 ανθρώπους):**

* Απόστημα (συλλογή πύου), λοιμώξεις
* Εργαστηριακές μετρήσεις μειωμένης ικανότητας σχηματισμού θρόμβων στο αίμα
* Ζάλη
* Ερεθισμοί των φλεβών από την ένεση οι οποίοι περιλαμβάνουν πόνο, φλεγμονή, οίδημα και θρόμβωση
* Κοιλιακός πόνος, δυσπεψία (πόνος στο στομάχι και δυσπεψία), ανορεξία (απώλεια όρεξης)
* Αυξήσεις στα ηπατικά ένζυμα, υπερχολερυθριναιμία (αυξημένα επίπεδα χρωστικών της χολής στο αίμα)
* Κνησμός (φαγούρα), εξάνθημα
* Πτωχή ή αργή επούλωση τραύματος
* Πονοκέφαλος
* Αύξηση της αμυλάσης το οποίο είναι ένα ένζυμο ευρισκόμενο στους σιελογόνους αδένες και το πάγκρεας, αυξημένη ουρία αζώτου αίματος (BUN)
* Πνευμονία
* Χαμηλό σάκχαρο στο αίματος
* Σήψη (σοβαρή λοίμωξη στο σώμα και στην κυκλοφορία του αίματος)/σηπτική καταπληξία(σοβαρή ιατρική κατάσταση που οδηγεί σε πολλαπλή οργανική ανεπάρκεια και θάνατο ως αποτέλεσμα της σήψης)
* Αντίδραση της θέσης ένεσης (πόνος, ερυθρότητα, φλεγμονή).
* Χαμηλά επίπεδα πρωτεϊνών στο αίμα

**Όχι συχνές ανεπιθύμητες ενέργειες είναι (μπορεί να επηρεάσουν έως 1 στους 100 ανθρώπους):**

* Οξεία παγκρεατίτιδα (φλεγμονή στο πάγκρεας η οποία μπορεί να προκαλέσει σοβαρό κοιλιακό πόνο, ναυτία και έμετο)
* Ίκτερος (κίτρινος χρωματισμός του δέρματος), φλεγμονή του ήπαρ
* Χαμηλά επίπεδα αιμοπεταλίων στο αίμα (τα οποία μπορεί να οδηγήσουν σε αυξημένη αιμορραγική τάση και μωλωπισμό/αιμάτωμα).

**Μη γνωστές ανεπιθύμητες ενέργειες είναι (η συχνότητα δεν μπορεί να εκτιμηθεί με βάση τα διαθέσιμα δεδομένα):**

* Αναφυλαξία/αναφυλακτοειδείς αντιδράσεις (οι οποίες μπορεί να ποικίλουν από ήπιες έως σοβαρές, συμπεριλαμβανομένης μίας ξαφνικής γενικευμένης αλλεργικής αντίδρασης που μπορεί να οδηγήσει σε απειλητική για τη ζωή καταπληξία [ π.χ. δυσκολία στην αναπνοή ,πτώση της πίεσης αίματος, γρήγορος σφυγμός]).
* Ηπατική ανεπάρκεια
* Εξάνθημα στο δέρμα, το οποίο μπορεί να οδηγήσει σε σοβαρής μορφής φλύκταινες και ξεφλούδισμα του δέρματος (Σύνδρομο Stevens-Johnson)
* Χαμηλά επίπεδα ινωδογόνου στο αίμα (μια πρωτεΐνη που εμπλέκεται στην πήξη του αίματος)

**Αναφορά ανεπιθύμητων ενεργειών**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό, ή τον φαρμακοποιό ή τον νοσοκόμο σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, μέσω του εθνικού συστήματος αναφοράς:

Εθνικός Οργανισμός Φαρμάκων Μεσογείων 284 GR-15562 Χολαργός, Αθήνα Τηλ: + 30 213 2040380/337 Φαξ:+ 30 210 6549585 Ιστότοπος:<http://www.eof.gr>

Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. Πώς να φυλάσσετε το Digazor**

Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

Φυλάσσεται σε θερμοκρασία μικρότερη των 25°C.

Να μην χρησιμοποιείται αυτό το φάρμακο μετά την ημερομηνία λήξης που αναφέρεται στο φιαλίδιο και στο κουτί μετά το EXP. Η ημερομηνία λήξης είναι η τελευταία ημέρα του μήνα που αναφέρεται εκεί.

**Φύλαξη μετά την προετοιμασία**

Έχει αποδειχθεί χημική και φυσική σταθερότητα κατά τη χρήση της τιγεκυκλίνης όταν αναμιγνύεται με ενέσιμο διάλυμα χλωριούχου νατρίου 0,9% ή δεξτρόζης 5%.

Το προϊόν μπορεί να φυλάσσεται σε ψυγείο στους 2º έως 8ºC για έως 48 ώρες μετά την άμεση μεταφορά του ανασυσταμένου διαλύματος στο σάκο ενδοφλέβιας έγχυσης.

Από μικροβιολογική άποψη, το φαρμακευτικό προϊόν πρέπει να χρησιμοποιείται αμέσως.
Εάν δεν χρησιμοποιηθεί αμέσως, o χρόνος και οι συνθήκες φύλαξης κατά και πριν την χρήση αποτελούν ευθύνη του χρήστη.

Το διάλυμα τιγεκυκλίνης πρέπει να έχει χρώμα κίτρινο έως πορτοκαλί μετά τη διάλυση. Εάν

όχι, το διάλυμα θα πρέπει να απορρίπτεται.

Μην πετάτε φάρμακα στο νερό της αποχέτευσης ή στα σκουπίδια. Ρωτήστε τον φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενο της συσκευασίας και άλλες πληροφορίες**

**Τι περιέχει το Digazor**

Η δραστική ουσία είναι η τιγεκυκλίνη. Κάθε φιαλίδιο περιέχει 50 mg τιγεκυκλίνης.

Τα άλλα συστατικά είναι L-arginine, hydrochloric acid, and sodium hydroxide (για ρύθμιση του pH).

**Εμφάνιση του Digazor και περιεχόμενο της συσκευασίας**

Το Digazor διατίθεται σε ένα φιαλίδιο και μοιάζει σαν πορτοκαλί σκόνη ή κέικ πριν διαλυθεί. Τα φιαλίδια αυτά διανέμονται στο νοσοκομείο σε μια συσκευασία των δέκα ή σε συσκευασία του ενός φιαλιδίου.

Μπορεί να μην κυκλοφορούν όλες οι συσκευασίες.
Η σκόνη πρέπει να αναμιχθεί στο φιαλίδιο με μικρή ποσότητα διαλύματος. Το φιαλίδιο θα πρέπει να ανακινείται ήπια μέχρι να διαλυθεί το φάρμακο. Στη συνέχεια, το διάλυμα θα πρέπει να λαμβάνεταιι αμέσως από το φιαλίδιο και να προστίθεται σε ένα σάκο ενδοφλέβιας έγχυσης των 100 ml ή άλλο κατάλληλο περιέκτη για έγχυσης στο νοσοκομείο.

**Κάτοχος άδειας κυκλοφορίας:**

VOCATE ΦΑΡΜΑΚΕΥΤΙΚΗ ΑΕ

ΓΟΥΝΑΡΗ 150

166 74 ΓΛΥΦΑΔΑ

 ΑΘΗΝΑ

**Παραγωγός:**

Pharmadox Healthcare, LtdPaola, Malta

*ή*

Galenicum Health, S.LBarcelona, Spain

*ή*

SAG Manufacturing S.L.UMadrid, Spain

**Το παρόν φύλλο οδηγιών χρήσης εγκρίθηκε για τελευταία φορά στις**

**Οι πληροφορίες που ακολουθούν απευθύνονται μόνο σε επαγγελματίες υγείας:**

**Οδηγίες για τη χρήση και το χειρισμό (**βλ. επίσης στο παρόν φύλλο οδηγιών **3. Πως**

**χορηγείται το Digazor)**

Η σκόνη θα πρέπει να ανασυστάται με 5,3 ml ενέσιμου διαλύματος χλωριούχου νατρίου 9 mg/ml (0,9 %), με ενέσιμο διάλυμα δεξτρόζης 50 mg/ml (5 %) ή ενέσιμο διάλυμα Lactated Ringer’s προκειμένου να επιτευχθεί μια συγκέντρωση των 10 mg/ml τιγεκυκλίνης. Το φιαλίδιο θα πρέπει να ανακινείται ήπια έως ότου η δραστική ουσία διαλυθεί. Έπειτα, 5 ml από το ανασυσταθέν διάλυμα θα πρέπει αμέσως να αφαιρούνται από το φιαλίδιο και να προστίθενται σε ένα σάκο ενδοφλέβιας έγχυσης των 100 ml ή άλλο κατάλληλο περιέκτη για έγχυση (π.χ. γυάλινη φιάλη).

Για μια δόση των 100 mg, κάντε την ανασύσταση χρησιμοποιώντας δύο φιαλίδια σε ένα σάκο ενδοφλέβιας έγχυσης των 100 ml ή άλλο κατάλληλο περιέκτη για έγχυση (π.χ. γυάλινη φιάλη).

Σημείωση: Το φιαλίδιο περιέχει ένα 6 % πλεόνασμα. Έτσι, 5 ml ανασυσταμένου διαλύματος ισοδυναμούν με 50 mg της δραστικής ουσίας. Το ανασυσταθέν διάλυμα θα πρέπει να έχει ένα χρώμα μεταξύ κίτρινου και πορτοκαλί, σε διαφορετική περίπτωση το διάλυμα θα πρέπει να απορριφθεί. Τα παρεντερικά προϊόντα θα πρέπει να εξετάζονται οπτικά για σωματίδια ύλης και δυσχρωματισμό (π.χ. πράσινο ή μαύρο χρώμα) πριν τη χορήγηση.

H τιγεκυκλίνη μπορεί να χορηγηθεί ενδοφλεβίως μέσω μιας ξεχωριστής γραμμής ή μέσω καθετήρα τριπλού αυλού (Y-site). Εφόσον η ίδια ενδοφλέβια γραμμή χρησιμοποιείται για διαδοχική έγχυση αρκετών δραστικών ουσιών, θα πρέπει να γίνεται έκπλυση της γραμμής πριν και μετά την έγχυση της τιγεκυκλίνης είτε με ενέσιμο διάλυμα χλωριούχου νατρίου 9 mg/ml (0.9 %) ή με ενέσιμο διάλυμα δεξτρόζης 50 mg/ml (5 %). Η ένεση θα πρέπει να γίνεται με ένα διάλυμα έγχυσης συμβατό με την τιγεκυκλίνη και οποιοδήποτε άλλο(α) φαρμακευτικό(ά) προϊόν(τα) μέσω αυτής της κοινής γραμμής.

Στα συμβατά ενδοφλέβια διαλύματα περιλαμβάνονται: ενέσιμο διάλυμα χλωριούχου νατρίου 9 mg/ml (0,9 %), ενέσιμο διάλυμα δεξτρόζης 50 mg/ml (5 %), και ενέσιμο διάλυμα Lactated Ringer’s.

Όταν χορηγείται μέσω καθετήρα τριπλού αυλού (Y-site), η συμβατότητα της τιγεκυκλίνης αραιωμένης σε ενέσιμο διάλυμα χλωριούχου νατρίου (0,9 %) έχει καταδειχθεί με τα ακόλουθα φαρμακευτικά προϊόντα ή μέσα αραίωσης: αμικασίνη, δοβουταμίνη, δοπαμίνη υδροχλωρική, γενταμυκίνη, αλοπεριδόλη, Lactated Ringer’s, λιδοκαΐνη υδροχλωρική, μετοκλοπραμίδη, μορφίνη, νορεπινεφρίνη, πιπερακιλλίνη/ταζοπακτάμη (σύνθεση EDTA), χλωριούχο κάλιο, προποφόλη, ρανιτιδίνη υδροχλωρική, θεοφυλλίνη και τομπραμυκίνη.

Η τιγεκυκλίνη δεν πρέπει να αναμιγνύεται με άλλα φαρμακευτικά προϊόντα για τα οποία δεν υπάρχουν διαθέσιμα στοιχεία συμβατότητας.

Έχει αποδειχθεί χημική και φυσική σταθερότητα κατά τη χρήση της τιγεκυκλίνης όταν αναμιγνύεται με ενέσιμο διάλυμα χλωριούχου νατρίου 0,9% ή δεξτρόζης 5%.

Το προϊόν μπορεί να φυλάσσεται σε ψυγείο στους 2º έως 8ºC για έως 48 ώρες μετά την άμεση μεταφορά του ανασυσταμένου διαλύματος στο σάκο ενδοφλέβιας έγχυσης.

Από μικροβιολογική άποψη, το φαρμακευτικό προϊόν πρέπει να χρησιμοποιείται αμέσως.
Εάν δεν χρησιμοποιηθεί αμέσως, o χρόνος και οι συνθήκες φύλαξης κατά και πριν την χρήση αποτελούν ευθύνη του χρήστη.

Για εφάπαξ χρήση μόνο, οποιαδήποτε ποσότητα διαλύματος που δε χρησιμοποιήθηκε θα πρέπει να απορρίπτεται.